Vreme caldă în Republica Moldova, norii nu vor fi o amenințare de 1 Mai
- Nicolae Comănescu
- 1 mai 2024, 07:23
Vreme frumoasă în Republica Moldova, azi, în prima zi a lunii mai. Temperaturile cresc ușor față de ziua precedentă, și în ceea ce privește maxima, dar și în ceea ce vizează minima. Valorile cele mai de sus vor fi cuprinse între 20 și 22 de grade, minima nu va coborî sub valoarea de 10 grade Celsius, au informat specialiștii meteo.
Vreme caldă în Republica Moldova, sunt șanse minime de precipitații
În mare parte a zilei, Soarele va străluci în toate regiunile Basarabiei, iar norii își vor face apariția nesemnificativ. Nu se anunță condiții de apariție a ploilor. Vor fi 22 de grade la Chișinău, Cahul, Briceni, Rîbnița și Bălți, la 20 de grade va ajunge mercurul din termometre, la Ștefan-Vodă. Și mâine va fi o zi însorită, iar maxima zilei va ajunge la 23 de grade Celsius.
În România, de 1 Mai şi de Paşte, temperaturile vor fi uşor mai ridicate decât cele obişnuite în această perioadă, în cea mai mare parte a ţării şi vor fi ploi în regiunile sud-vestice, sudice şi sud-estice, anunță meteorologii.
În România revin ploile
În restul săptămânii, cu excepţia regiunilor sudice unde temperaturile medii vor fi în general apropiate de cele specifice pentru această săptămână, valorile termice vor fi uşor mai ridicate decât cele normale, mai ales în nord-vestul ţării. Nivelul de precipitații va fi excedentar în regiunile sud-vestice, sudice şi sud-estice, dar şi deficitar în cele nordice, iar în rest va fi în general apropiat de cel normal pentru acest interval.
„Începând de pe 1 Mai, vom avea o vreme caldă, cu temperaturi la scara întregii ţări între 17 până la 24 – 25 de grade, cu cele mai ridicate valori în regiunile extra-carpatice. Vorbim aici de vest, sud-vest, sud. Pot spune că ne apropiem de maximumul unei zile de vară, dar nu excludem ca, pe parcursul serii şi al nopţii, să avem şi averse slabe”, a anunțat Elena Mateescu, meteorolog.